Allerede fra første uge i det nye år bliver der fast rutesejlads mellem Hanstholm Havn og det nordvestlige Norge. Godset ombord skal primært være dansk produceret fiskefoder fra Aller Aqua , der skal leveres til norske offshore fiskefarme. - Havnen ligger ideelt som bindeled mellem nord- og sydgående knudepunkter ad ’den blå motorvej’, mens vi på landsiden har et stort opland med meget produktion. Det skaber tilsammen rigtig gode forudsætninger for at få en voksende godsmængde til at gå via Hanstholm Havn, fortæller konstitueret havnedirektør for Hanstholm Havn, Søren Zohnesen. CO2 besparende transport Det er Egil Ulvan Rederi A/S, der holder til i Trondheim, der vil sætte kurs mod Hanstholm Havn flere gange om ugen. Allerede i august gennemførte de et prøveanløb i Hanstholm med rederiets nye fragtskib Oddrun With, som et et fragtskib, der udleder 25 procent mindre CO2 ved at sejle på flydende naturgas og batteri. - Vi har mødt en havn, der er markedsorienteret og har fremtidsudsigter. Samtidig har havnen gode indsejlingsforhold, som kan være med til at sikre anløb i selv udfordrende vejrsituationer i vinterperioden. Vi føler os derfor helt trygge ved at sejle til en havn, som har de bedste fremtidsudsigter for at levere grønne transportløsninger mellem Danmark og hele Norges kyst til en konkurrencedygtig pris, siger CEO i Egil Ulvan Rederi AS, Arild Hoff. Rederiet er certificeret som et Miljøfyrtårn, hvilket er det mest brugte i Norge for virksomheder som dokumentering af miljøindsats og samfundsansvar. - Hanstholm Havn skal være bæredygtig på flere parametre – naturligvis økonomisk, men også i udnyttelsen af ressourcer og i tiltrækningen af grønne investeringer. Vi ser derfor et rigtig godt match til Egil Ulvan Rederi AS, siger Søren Zohnesen Der vil efter planen lægges til i Hanstholm hver mandag, mens det forventes at ramme Stavanger-området tirsdag og det nordlige Vestnorge i slutningen af ugen.

Opsummering:
En godsrute mellem Hanstholm og det nordvestlige Norge bliver nu til virkelighed. Det er danskproduceret fiskefoder, der skal fragtes.